**Rhaglen Plant a Chymunedau**

            **Gwasanaethau Dechrau’n Deg a Theuluoedd yn Gyntaf Integredig Sir Ddinbych - Astudiaeth Achos 2021-22**

Mae cydweithio rhwng Gwasanaethau Dechrau’n Deg a Theuluoedd yn Gyntaf Integredig Sir Ddinbych - IFFFS (ynghyd â gwasanaethau statudol ac asiantaethau eraill) wedi parhau i ehangu, gwella cydlyniaeth, gwella ein dull teulu cyfan cyfannol ar draws y Rhaglen - gan gefnogi gwasanaethau unigol i ddarparu canlyniadau gwell ar gyfer teuluoedd.

**Astudiaeth Achos:**  Yn Nhymor 3, fe wnaeth y Gwasanaeth Therapi Iaith a Lleferydd Dechrau’n Deg (FS SaLT) gefnogi 46 o blant gydag anghenion iaith a lleferydd a chyfathrebu.  Mae’r Gwasanaeth yn cysylltu’n gynyddol â’r Rhaglen IFFFS a gwasanaethau eraill yn ôl y gofyn.

Cafodd L ei atgyfeirio ar gyfer FS SaLT drwy ein darpariaeth Estyn Allan Dechrau’n Deg.  Roedd yn 2 oed, ac yr ieuengaf o 4 o frodyr a chwiorydd yn byw gyda’i fam. Cafodd brawd/chwaer L ei atgyfeirio’n flaenorol at SaLT, ond ni wnaeth y teulu ymgysylltu.  Cafodd L ei atgyfeirio at Ffisiotherapi gan nad oedd yn cerdded.

Roedd hanes o drais domestig, materion iechyd meddwl, gwrthdaro ymysg y teulu ehangach a chyfranogiad blaenorol sylweddol gyda’r Gwasanaethau Plant.  Roedd pryderon dechreuol y Fam o ran diogelwch oddi wrth ei chyn-bartner, yn ogystal â thŷ, dyled ac anghenion gofal plant.

Roedd IFFFS yn gallu cynnig cymorth ehangach gyda’r rhain cyn mynd i’r afael ag anghenion dysgu L.  Cysylltodd FS SaLT â Gofal Plant, gan atgyfeirio at Teuluoedd yn Gyntaf (prosiect Sgiliau Bywyd Teulu Barnado’s wedi’i gomisiynu), a atgyfeiriodd at gyngor tai/dyled, ac annog y Fam i gael mynediad at gymorth gan ei meddyg teulu o ran ei hiechyd meddwl.  Trafododd y Tîm (gyda’r Ymwelydd Iechyd) atgyfeiriad gwirfoddol ar gyfer y plentyn at gymorth risg. Yn dilyn cyfarfod gweithwyr proffesiynol, cafodd hyn ei uwchgyfeirio gan arwain at gyfarfod CASP a chynllun/dull ar y cyd.

Ymwelodd FS SALT â chartref y teulu i helpu i baratoi’r Fam i ymgysylltu gyda Gwasanaeth SaLT y GIG drwy Ganolfan Datblygiad Plant.  Cafodd y teulu gynnig pecyn o gymorth ail-ymgysylltu, gan gynnwys cyswllt anuniongyrchol, atgyfeiriadau sesiynau therapi rhyngweithiol rhwng rhiant-plentyn a strategaethau dros dro ar gyfer datblygiad L.

Er mwyn mynd i’r afael â heriau o amgylch ymgysylltu, mabwysiadodd FS SaLT ddull hyblyg o ran cyswllt, gyda negeseuon atgoffa dros y ffôn/neges destun cyn ymweliadau a chyfleoedd i roi cynnig arall ar sesiynau a gollwyd.  Roedd y fam wedi gallu adeiladu ymddiriedaeth gyda’r Gwasanaeth a dechreuodd fynychu apwyntiadau iechyd yn rheolaidd.

Dros gwrs cefnogaeth FS SaLT L, datblygodd o fod ag oediad sylweddol ar draws yr holl gerrig filltir, i wneud cyswllt llygaid, chwilio am agosatrwydd/cofleidio mam, dechrau gwneud synau a rhagweld arferion chwarae cyfarwydd. Mae hefyd yn gallu cerdded erbyn hyn.  Mae ei ofal GIG wedi cael ei ail-agor yn dilyn ymgysylltiad y teulu ac mae’n disgwyl am ei gynnig therapi nesaf.

Roedd cydweithio a rhannu gwybodaeth yn hanfodol er mwyn cysylltu â thimoedd eraill, a phenderfynu beth oedd yn bwysig i’r teulu ac i flaenoriaethu ac uwchgyfeirio cymorth mewn modd amserol.  Fe wnaeth hyn hwyluso canlyniadau gwell o ran iaith, lleferydd a chyfathrebu ar gyfer L.